Христо Смирненски
Злободневка (Защо, госпожице…)

chitanka.info

— Защо, госпожице, с тревога

ме гледат вашите очи?

Кажете, моля ви, за бога;

недейте бива толкоз строга,

тук има нещо… то личи!

Животът ми е като бистър

поток, родил се от снега.

Не съм бил никога министър

и в генералския регистър

не съм записван досега.

Не съм виновен за погрома,

защото фронт що е не знам,

а щом започна се кръгома

при Добро поле, аз бях дома

и всичко туй узнах едвам.

Под Радославова команда

не съм в гешефти затлъстял,

не съм подкрепял Фердинанда,

не съм вършил и контрабанда,

а мирно, честно съм живял.

Веднаж извършил съм, не крия,

кат контрабанда нещо аз:

задигнах си от вашта шия

целувки две на вересия,

но върнахте си ги тогаз.

И затова мен ми се струва,

че аз на съд не подлежа,

и грях на шията томува,

кой смята да ме арестува,

кат мисли всичко туй лъжа!

Заслуги

Имате удоволствието да четете тази книга благодарение на Моята библиотека и нейните всеотдайни помощници.

http://chitanka.info

Вие също можете да помогнете за обогатяването на Моята библиотека. Посетете работното ателие, за да научите повече.